धनगढी फेरि च्याम्पियन
पिच राम्रो हुनुपर्छ । ट्वान्टी–ट्वान्टी क्रिकेट आफ्नो चरम उत्कृष्टमा हुन्छ । डीपीएल–२ को शुक्रबार सम्पन्न फाइनल यस्तै रह्यो । संघीय प्रहरी इकाई कार्यालय मैदानको पिचले पूरा प्रतियोगितामा यति राम्रो व्यवहार कहिल्यै गरेको थिएन । त्यसले ब्याट र बल दुवैलाई न्याय गर्‍यो । र, अन्त्यमा विजयी रह्यो टिम चौराह धनगढी ।
काठमाडौँ — पिच राम्रो हुनुपर्छ । ट्वान्टी–ट्वान्टी क्रिकेट आफ्नो चरम उत्कृष्टमा हुन्छ । डीपीएल–२ को शुक्रबार सम्पन्न फाइनल यस्तै रह्यो । संघीय प्रहरी इकाई कार्यालय मैदानको पिचले पूरा प्रतियोगितामा यति राम्रो व्यवहार कहिल्यै गरेको थिएन । त्यसले ब्याट र बल दुवैलाई न्याय गर्‍यो । र, अन्त्यमा विजयी रह्यो टिम चौराह धनगढी ।पोहोरको पनि विजेता हो धनगढी । त्यसैले उसले उपाधि रक्षा गर्न सफल रह्यो काठमाडौं गोल्डेन्सलाई २१ रनले हराएर । टिम चौराहले त्यसभन्दा अगाडि भएको धनगढी प्रिमियर लिगलाई पनि जितेको आधार मान्ने हो भने त यो ह्याट्रिक नै रह्यो । यसअघिका दुई संस्करणभन्दा यसपल्टको सफलता भने विशेष रहनेछ । किनभने प्रतियोगिताअघि धेरैलाई लागेको थियो, सायद यो टिम उपाधिका लागि त्यति हकदार थिएन, जति पहिला थियो । तर टिमले एकखाले यस्तो अनुमान गलत साबितमात्र गरेन, टिम मजबुत हुने हो भने ठूला स्टार पनि नचाहिने तथ्य स्थापित गर्न सफल रह्यो । तर फाइनलमा ठूलो स्टारको मान रोहन मुस्ताफालाई नदिने हो भने त्यो उनीप्रति अन्याय भने हुनेछ । यूएईका ३० वर्षीय कप्तान मुस्ताफा ब्याटबाट पनि चम्के, बलबाट पनि चम्के । उनलाई निकै चतुर क्रिकेट खेलाडी मानिन्छ । स्थिति बुझेर त्यसैअनुसार खेल्न सक्ने खेलाडी । फाइनलमा उनको भूमिका त्यस्तै रह्यो । एक प्रकारले उनले टिमकै अगुवाई गरे, कम्तीमा आफूभन्दा युवा सोमपाल कामीलाई नेतृत्वका केही उपाय सिकाए । नतिजा रह्यो उपाधि । धमला र मुस्ताफाको साझेदारी टिम चौराहको टस जितेर ब्याटिङ गर्ने निर्णय एक प्रकारले अप्रत्यासित थियो । किनकि यसअघि पिचले देखाएको व्यवहारका कारण । पिचमा पानीको अंश हुँदा त्यसले बलरलाई मदत गरिरहेको थियो । पिच सुख्खा हुँदा भने त्यसले ब्याट्सम्यानलाई सहयोग गर्‍यो । खेलअगाडि सायद टिम चौराहले त्यसलाई पूर्णत: ब्याटिङका लागि अनुकूल रहेको देखेको हुनुपर्छ, त्यसै खाले निर्णय गर्‍यो । र, धोका पनि खाएन । त्यसो त टिमले पहिलो विकेटका रूपमा अस्फाक अहमदलाई सस्तोमै गुमायो । यूएईकै यी ब्याट्सम्यानले ४ रनमात्र बनाए र सन्नी पटेलको सिकार बने । उनी एलबीडब्लू आउट भए । त्यसपछि सुरु भयो प्रतियोगिताकै हेर्नलायक साझेदारी । सुनील धमला र मुस्ताफाले १ सय ४२ रनको साभेदारी गरे । प्रतियोगितामै यो पहिलो शतकीय साझेदारी थियो, त्यसैले यो प्रतियोगिताकै ठूलो साझेदारी पनि देखियो । त्यसमा सुनीलले ७८ रन जोडे । त्यसका लागि ६३ बलमात्र सामना गरे । उनको ब्याटबाट ८ चौका र ३ छक्का निस्केको थियो । उनी निकै आक्रामक मनसायमा देखिए । मुस्ताफाले भने ४२ बलमा ६० रन बनाए । उनको अन्त्य भने दु:खद रह्यो, खासै नमीठो ढंगले उनी रनआउट भए र यो उनको खेलमा योगदानप्रति अन्याय पनि थियो । क्रिजमा जति रहे, उनले राम्रो गरे । उनले ४ चौका र ४ छक्का प्रहार गरे । टिम चौराहले पूरा २० ओभर उपयोग गर्दा ४ विकेट गुमाएर खातामा १ सय ८१ रन थियो । ‘पिच फ्ल्याट थियो, त्यसैले पहिले ब्याटिङको निर्णय गरेका थियौं । र, योजनाअनुसार नै रह्यो । विश्वास थियो, १ सय ८० रनभन्दा माथि स्कोर बनाउन सकिनेछ,’ कप्तान सोमपालले भने । मुस्ताफाको निर्णायक स्पेलकाठमाडौं किन पराजित रह्यो त ? धेरैले खेलको निर्णायक मोड काठमाडौंका कप्तान ज्ञानेन्द्र मल्ल आउट हुनुलाई मान्न सक्छन् । पछिल्लो समय फेरि लयमा फर्केका ज्ञानेन्द्र राम्रो खेलिरहेका थिए । स्थिति यस्तो तयार भएको थियो, सायद उनले खेल आफ्नो पक्षमा पार्नेछन् । उनी ३० रन बनाएर आउट भए र खेल साँच्चै टिम चौराहको पक्षमा मोडिन गएजस्तो देखियो । तर यो एक प्रकारले मुस्ताफाको सानदार बलिङ स्पेलप्रति अन्याय थियो । प्रारम्भिक ब्याट्सम्यान अमित श्रेष्ठले एकछेउ सम्हाले पनि उनलाई लामो समय साथ दिने कोही रहेनन् । लामो साझेदारी नहुनु नै दुई टिमबीचको अन्तर रह्यो । अमितले ३९ बलमा ५८ रन बनाए । उनले ७ चौका र ३ छक्का प्रहार गरे । मुस्ताफाले अन्त्यतिर योर्कर बलमा सन्नी पटेल र सन्तोष भट्टलाई आउट पारे । दुवै बोल्ड भए । सन्नीले थप केही अवसर पाएको भए, खेल काठमाडौंका पक्षमा मोडिन सक्थ्यो । सन्नीले यसअघिका खेलमा यस्तै प्रदर्शन गरिसकेका थिए । ‘मुस्ताफाले अन्त्यतिर राम्रो बलिङ गरे,’ सोमपालले थपे । उनले आफ्ना अर्का बलर ललितसिंह भण्डारीको पनि खुलेर प्रशंसा गर्न बिर्सेनन् । हुन पनि ललितले इनि.ङ्सको मध्यतिर गज्जब प्रदर्शन गरे । ‘मैले राम्रो बलिङ गर्न सकिरहेको थिइनँ । त्यसैले पनि ललितसिंहको प्रदर्शनलाई विशेष मान्नुपर्छ,’ उनले भने । उनकै बलमा विपक्षी कप्तान ज्ञानेन्द्र बोल्ड भए । उनको नाममा तीन विकेट रह्यो । यसमध्ये उनले नरेश बुढाएर र सुबोध भाटीलाई पनि आफ्नो सिकार बनाए । प्रतियोगिताको अन्त्यमा टिम चौराह वास्तविक विजेता रह्यो । सुरुमा काठमाडौं लयमा देखिएको थियो । यसक्रममा लिगमा काठमाडौंले टिम चौराहलाई हराएको पनि थियो । प्ले अफमा टिम चौराह काठमाडौंमाथि हाबी रह्यो । टिम चौराहले प्रतियोगिताको मध्यभागबाट लय समातेको थियो र त्यसलाई अन्त्यसम्म कायम राख्यो । ‘उपाधि जितेकामा हामी निकै खुसी छौं,’ कप्तान सोमपालले अन्त्यमा भने । त्यो निकै स्वाभाविक पनि थियो, कडा परिश्रमले ल्याएको मीठो सफलता ।